রজতজয়ন্তীতে বিরাট চমক! আসছে শিবপ্রসাদ-নন্দিতার নতুন ছবি

ওয়েব ডেস্ক: উইন্ডোজ প্রোডাকশনের (Windows Production House) রজতজয়ন্তী বর্ষে একের পর এক চমকের পর নতুন বছরের শুরুতেই কাজে নেমে পড়লেন টলিউডের হিট পরিচালকজুটি শিবপ্রসাদ মুখোপাধ্যায় (Shiboprosad Mukherjee) ও নন্দিতা রায় (Nandita Roy)। তাঁদের ঘোষিত নতুন ছবি ‘ফুলপিসি ও এডওয়ার্ড’-এর (Phool Pisi O Edward) শুটিং শুরু হয়ে গেল রবিবার থেকে। ছবির শুটিং হচ্ছে ঐতিহ্যবাহী মহিষাদল রাজবাড়িতে। শনিবারই সেখানে পৌঁছে গিয়েছিল ছবির পুরো টিম। শিবপ্রসাদ-নন্দিতার পরিচালনায় টানা শুটিং চলবে বলেই জানা গিয়েছে।

রবিবার সকালে শুটিং ফ্লোর থেকেই ক্ল্যাপস্টিক হাতে একটি ছবি পোস্ট করেন শিবপ্রসাদ মুখোপাধ্যায়। ছবিতে তাঁর সঙ্গে দেখা যায় নন্দিতা রায়কেও। ক্যাপশনে শিবপ্রসাদ লেখেন, “উইন্ডোজের ২৫তম বছরে ২৫তম সিনেমা তার প্রথম দিনের প্রথম শটের আগে আমি ও নন্দিতা রায়। আপনাদের আশীর্বাদ ও ভালোবাসা নিয়ে শুরু করলাম আমাদের কাজ ফুলপিসি ও এডওয়ার্ড।”

আরও পড়ুন: তারকাদের ট্রোলিং, সাইবার ক্রাইমে সৃজিত-যিশু-পরমরা

‘ফুল পিসি ও এডওয়ার্ড’ ছবিতে আবেগ ও সাসপেন্সের মিশেলে একাধিক স্তরের গল্প বলবেন পরিচালকদ্বয়। কাস্টিংয়েও রয়েছে বড় চমক। এই ছবিতে গুরুত্বপূর্ণ চরিত্রে অভিনয় করছেন সোহিনী সেনগুপ্ত, অর্জুন চক্রবর্তী, অনামিকা সাহা, রাইমা সেন, সাহেব চট্টোপাধ্যায়, রজতাভ দত্ত, অনন্যা চট্টোপাধ্যায়, কনীনিকা বন্দ্যোপাধ্যায়, শ্যামৌপ্তি মুদলি, ঋষভ বসু এবং সৌম্য মুখোপাধ্যায়। উল্লেখযোগ্যভাবে, এই ছবির হাত ধরেই বহুদিন পর বড়পর্দায় ফিরছেন অভিনেতা অর্জুন চক্রবর্তী। ছবির সঙ্গীত পরিচালনার দায়িত্বে থাকছেন জয় সরকার এবং গীতিকার হিসেবে থাকছেন শ্রীজাত বন্দ্যোপাধ্যায়।